་དགོས་སོ། །ནངས་པར་རྟེན་གྱི་དྲུང་དུ་མཆོད་གཏོར་རྒྱ་ཆེར་བཤམས། བདག་གི་ལྷའི་རྣལ་འབྱོར་རྫོགས་པར་བསྒོམ་ལ། མཆོད་པ་རྣམས་བསངས་
སྦྱངས་བྱིན་གྱིས་བརླབས་ཏེ་རྟེན་རྙིང་པ་དང་མཐུན་པའི་མཚན་སྔགས་སྔོན་དུ་འགྲོ་བའི་མཆོད་ཅིང་རིགས་དང་མཐུན་པའམ། ཡང་ན་བདེ་འདུས་ལྟར་དེ་ཉིད་རིགས་ལྔས་བསྟོད། གཏོར་མ་བྱིན་གྱིས་
བརླབས་ཏེ། ཆོས་སྐྱོང་གང་ལ་བསྒོ་བར་བྱས་པ་དེ་ཤེས་ན་དེའི་མཚན་སྔགས་ཀྱིས་གཏོར་འབུལ་དང་། ཡང་ན་ཨ་ཀཱ་རོས་བསྔོ། སྔར་ལྟར་གསོལ་བཏབ་ཀྱི་ཚིགས་སུ་བཅད་པ་བརྗོད་མ་ཐག་ཏུ་མེ་ལོང་
གཡའ་ཡོངས་སུ་དག་པ་ཞིག་ལ་རྟེན་གྱི་གཟུགས་བརྙན་འཆར་དུ་བཅུག་ལ། རྟེན་དེ་དང་མེ་ལོང་གི་གཟུགས་བརྙན་གཉིས་དོན་དམ་དུ་གཉིས་ཀ་བདེན་པར་མ་གྲུབ་ཅིང་ཀུན་རྫོབ་ཏུ་ནི་གཉིས་ཀ་བདེན་པའི་

ཕྱིར༑ བཅོམ་ལྡན་འདས་ཀྱིས་ཆོས་ཐམས་ཅད་མེ་ལོང་གི་གཟུགས་བརྙན་ལྟར་གསུངས་པའི་བདེན་གཉིས་ཀྱི་དོན་ལ་བློ་བཞག་པའི་མཐར། བདག་གི་ཐུགས་ཀ་ནས་འཕྲོས་པའི་འོད་ཟེར་གྱིས་རྟེན་རྙིང་པའི་
དམ་ཚིག་པ་དང་ཡེ་ཤེས་པ་གཉིས་ཀ་མེ་ལོང་གི་གཟུགས་བརྙན་དེ་ལ་ཐིམ་པར་བསམ་ཞིང་། ཨོཾ་བཛྲ་ཨངྒུ་ཤ་ཛཿ ཞེས་སོགས་སྒོ་བ་བཞིའི་སྔགས་རྒྱས་དགུག་གཞུག་བཅིངས་མཉེས་པར་བྱས་པས་རྟེན་གྱི་
ལྷའི་དམ་ཡེ་གཉིས་མེ་ལོང་གི་གཟུགས་བརྙན་དང་དབྱེར་མེད་དུ་བསམ་ལ། ཡིག་བརྒྱས་བརྟན་པར་བྱ་ཞིང་མཆོད་བསྟོད་དང་བཀྲ་ཤིས་བྱའོ། །ས་ལུགས་ཀུན་མཁྱེན་བསོད་ནམས་སེང་གེའི་ཡིག་ཆ་
སོགས་ལ་མེ་ལོང་གི་ནང་དུ་དམ་ཚིག་པ་བསྐྱེད་ཅིང་། དེ་ལ་རྟེན་རྙིང་པའི་ཡེ་ཤེས་པ་སྤྱན་དྲངས་ཏེ་བསྟིམ་པར་གསུངས། རྟེན་རྙིང་པའི་ཡེ་ཤེས་པ་བསྟིམ་དགོས་པར་གྲུབ་ཀྱང་དམ་ཚིག་པ་དེ་ཡང་འཇིག་
དགོས་པའི་ཕྱིར། འདིར་ནི་པཎ་ཆེན་བསོད་ནམས་རྣམ་རྒྱལ་གྱི་ལུགས་འདི་འཐད་པར་བསམ་སྟེ་བྲིས་སོ། །དེ་ནས་མེ་ལོང་དེ་སྟེང་འོག་མི་འཆོལ་བའི་མཚན་མ་བཏབ་ཅིང་། དར་སེར་པོས་གཡོགས་ཏེ་
རྒྱབ་ཏུ་རྒྱས་བཏབ་ནས་མཆོད་གྲལ་དུ་བཞག་ཅིང་བཀུར་སྟིས་མཆོད་དོ། །སླར་རྟེན་གསར་པ་གྲུབ་ནས་རབ་གནས་དངོས་གཞིའི་རྟེན་བསྐྱེད་ཚར་སྐབས་སུ་མེ་ལོང་དེ་རྟེན་གྱི་མདུན་དུ་ཁ་ཕྱེ་སྟེ་རྟེན་རྙིང་པའི་

༄༅། །དམ་ཚིག་ཡེ་ཤེས་དབྱེར་མེད་པ་དེ་གོང་ལྟར་སྒོ་བ་བཞིའི་སྔགས་རྒྱས་དགུག་གཞུག་བཅིངས་མཉེས་པར་བྱས་ལ། སླར་ཡེ་ཤེས་པ་སྤྱན་དྲངས་བ་སོགས་དཀྱུས་ལྟར་བྱ། ལུགས་
གཅིག་ལ་རྟེན་རྙིང་པ་ལ་མཆོད་བསྟོད་བྱ་ཚུལ་སོགས་སྔར་ལྟར་ལ། བཅོམ་ལྡན་ཆེ་གེ་རྡོ་རྗེ་མཆོད། །རིགས་པའི་རྒྱལ་པོ་ཁྱོད་ལ་འདུད། །མགོན་པོ་ལེགས་པར་བྱ་བའི་ཕྱིར། །ཞིག་ལས་གསོ་བར་བདག་
གིས་བགྱིད། །སེམས་ཅན་ཀུན་ལ་ཕན་དོན་ཕྱིར། །ཁྱེད་རྣམས་ལ་ནི་མཆོད་པར་བགྱི། །ཡེ་ཤེས་བདུད་རྩིའི་རང་བཞིན་གྱི། །བུམ་པའི་ནང་དུ་རབ་ཏུ་གཞུག །ཅེས་གསོལ་བ་བཏབ། རྟེན་ལ་རྡོ་རྗེ་དང་
བཅས་པའི་གཟུངས་ཐག་བཏགས་པ་གཡས་ཀྱིས་བཟུང་གཡོན་པས་ཕྲེང་བ་འདྲེན་ཅིང་རྟེན་དེའི་ཐུགས་ཀར་ལྷའི་ས་བོན་བཀོད་ནས་ལྷའི་རང་སྔགས་བརྒྱ་རྩ་བརྒྱད་བཟླས། ལྷ་དེའི་ས་བོན་ཧོཿཡིག་གཉིས་ཀྱི་
བར་དུ་ཆུད་པ་བྲིས་ཏེ་དཔེར་ན་ཧོཿཧཱུྃ་ཧོཿཞེས་པ་ལྟ་བུ་བུམ་ནང་དུ་བཅུག་གོ །འདི་ལྟར་ན་དམ་ཡེ་དབྱེར་མེད་ཀྱི་ངོ་བོ་ས་བོན་བསྡུས་པས་ཀྱང་འཐུས་པ་འདྲའོ། །དེ་ནས་བུམ་པ་མཆོད་པ་སོགས་སྔར་ལྟར་བྱ་
བ་ཡང་བཤད་དོ། །ཚུལ་འདི་ནི་ཀྲི་ཡ་མུཉྩ་ལས་གསུངས་སོ། །སློབ་དཔོན་ཨ་བྷ་ཡའི་ལུགས་ལ། རྟེན་རྙིང་པའི་ཡེ་ཤེས་པ་ལ་མཆོད་བསྟོད་བྱས། ཆོས་སྐྱོང་དང་གཞི་བདག་ལ་གཏོར་མ་སྦྱིན། རྟེན་གྱི་

ཡེ་ཤེས་པ་རང་བཞིན་གྱི་གནས་སུ་གཤེགས་སུ་གསོལ་བའི་ལུགས་ཀྱང་སྣང་ངོ། །སྟག་ཚང་ལོ་ཙཱ་བས། མེ་ལོང་ལ་གཟུགས་བརྙན་འཆར་བ་ལ་བསྟིམ་པ་འདི་རྒྱུད་སྡེ་འོག་མའི་ལུགས་ཡིན་པར་གསུངས་
ཤིང་༑ མེ་ལོང་དེ་དར་དམར་པོས་གཡོགས་པར་གསུངས། ཀྲི་ཡས་མུཉྩ་ར་རྡོ་རྗེའམ་ཕྲེང་བའམ་སྲད་བུ་ཁ་དོག་ལྔས་བཅིངས་པ་ལ་གཞུག་པ་དང་། ཡང་ན་བུམ་པ་རྒྱན་དང་མཚན་མས་བརྒྱན་པའི་ནང་དུ་
གཞུག་པ་དང་། དུས་འཁོར་གྱི་རྒྱུད་དུ་རང་གི་ལག་པའི་རྡོ་རྗེ་ལ་གཞུག་པ་སོགས་ཀྱི་རྣམ་གྲངས་མང་དུ་གསུངས་པ་ཡང་ཤེས་པར་བྱའོ། །དེ་ལྟར་ཞིག་པ་གསོ་བ་ཨརྒའི་ཆོ་ག་ལུགས་གསུམ་ག་མཁས་པའི་
ཕྱག་བཞེས་སུ་འདུག་པས་གང་ལྟར་བྱས་ཀྱང་འགལ་བ་མེད་ཀྱང་དེང་སང་སྔ་མ་ཁོ་ན་མཛད་དོ། །རྗེས་ཀྱི་བྱ་བ་ནི་སྔར་གྱི་རྟེན་རྙིང་པ་དེ་དག་རྡོ་རྗེའི་རིགས་ཡིན་ན་ཆུ་བོར་སྤྱན་འདྲེན་པའམ་འགོམ་ཡུག་མི་
ཡོང་བའི་རི་མཐོན་པར་ཁུང་བུ་བརྐོས་ལ་གཞུག ཤིང་ཡིན་ན་མར་གྱིས་བརླན་པའི་གོས་ཀྱིས་དཀྲིས་ལ། སྦྱིན་སྲེག་མེར་སྦྱངས། ཟངས་དང་འཁར་བ་ཡིན་ན་རྟེན་གསར་པའི་རྒྱུར་བཞུ་ལ་བཏགས། ས་
ཡིན་ཀྱང་སྨན་འདམ་སོགས་དང་བསྲེ། ཐག་རིང་ཡོད་ན་ཤིང་རྟ་སོགས་བཀུར་སྟིས་སྤྱན་དྲངས་ཏེ་ཆུ་བོ་ཆེན་པོར་དོར། དེ་ལྟར་མི་ནུས་ན་དེ་ཉིད་དུ་མཆོད་རྟེན་བྱས་ཏེ་རབ་གནས་བྱ། འདྲེ་ཅན་སོགས་ནི་

༄༅། །བསྲེག་མི་རུང་བས་ཆུ་ལ་སྦྱང་ངོ། །ཨརྒའི་ཆོ་ག་བཤད་ཟིན་ཏོ། །དེ་དག་གི་རིམ་པས་རབ་ཏུ་གནས་པའི་ཆོ་ག་བླ་མེད་ཁོ་ན་ལ་བརྟེན་ཅིང་རྒྱུད་སྡེ་གཞན་གྱི་ཆོ་གས་ཀྱང་ཁ་བཀང་
སྟེ་རྒྱས་འབྲིང་བསྡུས་པ་རྣམ་གྲངས་ལག་ལེན་དང་བཅས་པ་རྒྱས་པར་བཤད་ཟིན་ཏོ། །སྤྱི་དོན་བདུན་པ་དགོས་པ་དང་ཕན་ཡོན་བཤད་པ་ལ་གཉིས་ཏེ། མ་བྱས་པའི་ཉེས་དམིགས་དང་། བྱས་པའི་ཕན་ཡོན་
ནོ༑ །དང་པོ་ནི། རབ་གནས་ཀྱི་རྒྱུད་ལས། གང་དུ་སྐུ་གཟུགས་རྫོགས་པ་ལས། །བྱིན་མ་བརླབས་པར་རིང་གནས་ན། །དེ་ལ་བཀྲ་མི་ཤིས་འབྱུང་ཞིང་། །ཇི་སྲིད་མཆོད་པ་དེ་མི་འོས། །དཔེར་ན་སྐྱེས་བུ་
ལ་ལ་ཞིག །རིགས་པའི་མཚན་ཉིད་སྤངས་པ་ནི། །འཇིག་རྟེན་ཀུན་གྱིས་མཆོད་མི་བྱེད། །དེ་དེ་བཞིན་དུ་གཟུགས་བརྙན་དེ། །རབ་གནས་མ་བྱས་གཟུགས་བརྙན་ལ། །གང་ཞིག་མཆོད་ཅིང་ཕྱག་བྱེད་
པ༑ །དམ་ཚིག་བྲལ་ཞིང་སྔགས་དམན་པས། །སྦྱིན་སྲེག་ཐལ་བ་འབྲས་མེད་མཚུངས། །ཞེས་དང་། ཆོ་ག་དམན་པས་མི་བྱ་སྟེ། རབ་གནས་རྟག་པར་བཀྲ་མི་ཤིས། །འཇིག་རྟེན་འདིར་ཡང་སྡུག་བསྔལ་
ལ༑ །འཇིག་རྟེན་ཕ་རོལ་འཇིགས་པ་ཆེ། །ཞེས་དང་། སློབ་དཔོན་ཀུན་སྙིང་གི་གཞུང་ལས། སྐུ་གཟུགས་ལ་སོགས་པ་ཐམས་ཅད་ལ་ནི། རབ་ཏུ་གནས་པ་མེད་པར་ནི་ཞག་འགའ་ཡང་བཞག་པར་མི་བྱ་

སྟེ༑ དེ་ཡང་བཅོམ་ལྡན་འདས་ཀྱིས། གང་དུ་སྐུ་གཟུགས་ཟིན་ནས་ནི། །ཡུན་རིང་གནས་ཀྱང་མ་མཆོད་ན། །ཇི་སྲིད་རབ་ཏུ་མ་གནས་བར། །དེ་ལ་མི་ཤིས་སྐྱེ་བར་འགྱུར། །ཞེས་གསུངས་པའི་ཕྱིར་
རོ༑ །ཞེས་དང་། སློབ་དཔོན་ཟླ་བའི་འོད་ཀྱིས། ཆོ་ག་དམན་པས་མི་བྱ་སྟེ། །རབ་གནས་རྟག་ཏུ་སྨད་པས་ན། །ཚེ་འདིར་སྡུག་བསྔལ་ཆེན་པོ་དང་། །ཕ་རོལ་ཏུ་ཡང་འཇིགས་པ་ཆེ། །ཞེས་དང་། ཇོ་བོའི་
གཞུང་ལས། མཆོག་དམན་རབ་གནས་བཀྲ་མི་ཤིས། །འདིར་སྡུག་ཕ་རོལ་འཇིགས་པ་ཆེ། །ཞེས་སོགས་གསུངས་པས། རབ་གནས་མ་བྱས་པ་དང་ཆོ་ག་དམན་པ་སོགས་ནི་ཉེས་དམིགས་སུ་འགྱུར་
རོ༑ །གཉིས་པ་ཕན་ཡོན་ནི། རབ་གནས་ཀྱི་རྒྱུད་ལས། དེ་བས་འབད་པ་ཐམས་ཅད་ཀྱིས། །དངོས་གྲུབ་འདོད་པའི་ནན་ཏན་བྱ། །ཆོ་ག་བདག་ཉིད་ནུས་པ་ཡིས། །བརྟགས་པ་ལས་གསུངས་ཚུལ་ལེགས་
པ༑ །དེ་བྱས་བསོད་ནམས་ཆེ་བ་ཡིན། །མཐོང་དང་མི་མཐོང་རྣམས་སུ་སྐྱེད། །སྐུ་གཟུགས་སྔགས་ཀྱི་མཚན་ཉིད་ཀྱི། །དེ་ལ་བྱིན་རླབས་འཇུག་པར་འགྱུར། །ཞེས་དང་། དེ་བཞིན་དུ་ཡང་སྔགས་གནས་
པས༑ །ཆོས་ལྡན་མཆོད་པ་བྱེད་པ་དང་། །དེ་ཡི་ལས་ཀྱི་རྣམ་སྨིན་གྱིས། །སྐྱེ་བ་རུ་ནི་མཆོད་པར་འགྱུར། །ཞེས་དང་། གཟུགས་བརྙན་མཆོད་རྟེན་ལ་སོགས་ཀྱིས། །དངོས་གྲུབ་དག་ནི་སྟེར་བར་

༄༅། །བྱེད༑ །ཡིད་ཀྱིས་ཅུང་ཟད་གང་བསམ་པ། །སྐྱེ་དང་སྐྱེ་བར་འགྲུབ་པར་འགྱུར། །ཞེས་དང་། ཡོངས་རྫོགས་རྒྱུད་གསང་འདུས་ལས། རབ་གནས་ཕུན་ཚོགས་དེ་དག་གིས། །ཇི་
སྲིད་ཡུན་གྱི་རྟེན་བྱས་ནས། །བཀྲ་ཤིས་བྱིན་ཆེ་བསམ་ལེགས་འགྲུབ། །འབྲས་བུ་སྐུ་གསུམ་ཞིང་དུ་སྦྱོར། །ཞེས་དང་། ཀུན་སྙིང་གི་རྒྱ་གཞུང་ལས། དེ་བས་ནམ་མཁའ་མཉམ་གྱི་སེམས་ཅན་གྱིས་བསོད་
ནམས་ཐོབ་པར་བྱ་བའི་ཕྱིར། མྱུར་དུ་རབ་ཏུ་གནས་པར་བྱ་བ་ཉིད་དོ། །ཞེས་དང་། སློབ་དཔོན་ཟླ་འོད་ཀྱིས། དེ་ལྟར་བྱས་ན་བསོད་ནམས་ཆེ། །མཐོང་དང་མ་མཐོང་ཀུན་ཏུ་སྐྱེ། །ལྷ་ཡི་བདག་ཉིད་ཆེན་པོ་
ཡང་༑ །བྱིན་གྱིས་བརླབ་ཅིང་ཉེ་བར་འགྱུར། །ཞེས་དང་། ཇོ་བོའི་རབ་གནས་ལས། ཟླ་བ་གཟའ་དང་སྐར་མ་དང་། །ཉི་མ་དུས་འཛོམས་སྐད་ཅིག་ལ། །ཇི་སྐད་གསུངས་པ་བཞིན་བྱས་ན། །བསམ་པ་
ཐམས་ཅད་ཡོངས་རྫོགས་ཤིང་། །རབ་ཏུ་གནས་པ་མཆོད་འགྱུར་ཏེ། །འཁོར་ལོས་སྒྱུར་རྒྱལ་དབང་ཕྱུག་ནི། །ཐོབ་འགྱུར་འདི་ལ་ཐེ་ཚོམ་མེད། །ཅེས་དང་། གཟུགས་བརྙན་མཆོད་རྟེན་ལ་སོགས་
ཀྱིས༑ །དངོས་གྲུབ་དག་ནི་སྟེར་བར་མཛད། །ཡིད་ཀྱིས་ཅུང་ཟད་གང་བསམ་པ། །སྐྱེ་དང་སྐྱེ་བར་འགྲུབ་པར་འགྱུར། །ཞེས་དང་། གསང་བ་ཡོངས་རྫོགས་རབ་གནས་ལས། རབ་གནས་རྒྱས་པར་

འགྲུབ་པ་ནི་ཕུན་སུམ་ཚོགས་པའི་རྟེན་རབ་ཏུ་གནས་པ་སྟེ། དེ་ནི་བདག་ཉིད་ཇི་སྲིད་མྱ་ངན་མི་འདའ་བར་དུ་སྨོན་ལམ་དབང་གིས་རྟེན་དུ་འགྱུར་ཞིང་། ཚེ་འདིར་ཡང་བཀྲ་ཤིས་པ་དང་། ཚེ་དང་བསོད་ནམས་
རིགས་རྒྱུད་ལོངས་སྤྱོད་རྒྱས། ཅི་འདོད་ཐམས་ཅད་གསོལ་བ་བཏབ་པས་འགྲུབ། རྟེན་གསུམ་ཡོངས་སུ་རྫོགས་པའི་མཐུས་སྐུ་གསུམ་ཞིང་དུ་སངས་རྒྱས་པར་འགྱུར་ཏེ་ཐུགས་རྟེན་གྱིས་ཆོས་སྐུ། སྐུ་རྟེན་
ལོངས་སྐུ། གསུང་རྟེན་གྱིས་སྤྲུལ་སྐུའི་ཞིང་ཡོངས་སུ་དག་པ་ཐོབ་པར་འགྱུར་བ་མདོ་རྒྱུད་དུ་མ་ལས་གསུངས་སོ། །ཞེས་དང་། བྱང་གཏེར་གནད་གསུམ་འདུས་པ་རབ་གནས་ཀྱི་མན་ངག་ལས། རྟེན་ལ་
རབ་གནས་ཁྱད་པར་ཅན་ཆགས་པའི་ཡོན་ཏན་ནི་བསམ་གྱིས་མི་ཁྱབ་བོ། །སྟོན་པ་སངས་རྒྱས་འཇིག་རྟེན་དུ་བྱོན་པའི་ཡོན་ཏན་དང་མཉམ། སངས་རྒྱས་ཀྱི་བསྟན་པ་ཚུགས་པ་དང་ཆོས་སྐྱོང་བའི་རིགས་
ཐམས་ཅད་ཚེ་རིང་བ་དང་བཀྲ་ཤིས་པ་དང་མི་ནད་དང་ཕྱུགས་ནད་རྒྱུན་ཆད་པ་ལ་སོགས་ཏེ་མཐའ་རུ་རྟེན་དེ་མ་ཞིག་བར་དུ་ཆར་ཆུ་དུས་སུ་འབེབས་པ་ལ་སོགས་པའི་བཀྲ་ཤིས་རྒྱུན་ཆད་མེད་དེ། དེ་བཞིན་
གཤེགས་པའི་སྐུ་གཟུགས་སམ་མཆོད་རྟེན་ཆུང་ཚད་རང་གི་མཐོ་གང་བཞེངས་ཏེ་རབ་ཏུ་གནས་པ་བྱས་ན་འཁོར་བའི་མཐའ་ལས་གྲོལ་བར་གསུངས། ཆེ་བ་ཁྲུ་ཉི་ཤུ་རྩ་བཞི་ཡོད་པ་བཞེངས་ཏེ་རབ་ཏུ་གནས་པ་

༄༅། །བྱས་ན་སངས་རྒྱས་སྤྲུལ་པའི་སྐུ་བཞུགས་པའི་དྲུང་དུ་སྐྱེ༔ དགྲ་བཅོམ་པའི་འབྲས་བུ་ཐོབ་བོ༔ ཞེས་གསུངས། མདོར་ན་དེ་ལྟ་བུའི་རབ་གནས་དེ་ཡང་ཆགས་པའི་ཐབས་ཡོད་དེ།
གཞུང་དེ་ལས་སྤྱིར་འཇིག་རྟེན་གྱི་ཁམས་སུ་སངས་རྒྱས་སྤྲུལ་པའི་སྐུ་བྱོན་ནས། གནས་དང་རྟེན་ལ་རབ་གནས་མཛད་པའི་ས་སྣ་དང་བྱིན་བརླབས་ཀྱི་རྫས་བླང་། ལྷོ་ཕྱོགས་འཛམ་བུའི་གླིང་ན་སྤྲུལ་སྐུ་བྱོན་
པའི་གནས་བརྒྱད་ཡོད་དེ། རྒྱ་གར་གྱི་ཡུལ། སིངྷའི་ཡུལ། ས་ལའི་ཡུལ། ཨོ་རྒྱན་གྱི་ཡུལ། ཁ་ཆེའི་ཡུལ། ཟ་ཧོར་གྱི་ཡུལ། བལ་པོའི་ཡུལ། ལིའི་ཡུལ་དང་བརྒྱད་ན་བྱིན་གྱིས་བརླབས་པའི་
གནས་ཆེན་པོ་རེ་རེ་དུར་ཁྲོད་ཆེན་པོ་རེ་རེ། རང་བྱུང་གི་མཆོད་རྟེན་ཆེན་པོ་བརྒྱད་ཡོད་པས་དེ་རྣམས་ཀྱི་རྡོའམ་ཤིང་བླངས་ནས་རྟེན་གྱི་ནང་དུ་བཞུགས་ན་རབ་གནས་ཆགས་པར་བྱེད་དོ། །འཛམ་བུའི་གླིང་གི་
དབུས་ཆུ་བོ་ཆེན་པོ་བཞི་འབབ་པའི་འོག་ནས་རིན་པོ་ཆེ་འམ་ས་རྡོ་བླངས་ནས་བཞུགས་ན་རབ་གནས་ཆགས་པའི་རྟེན་དུ་འགྱུར་རོ། །དབུས་གཙང་ན་ར་སའི་གཙུག་ལག་ཁང་དང་བསམ་ཡས་ཀྱི་གཙུག་ལག་
ཁང་འདིར་རབ་གནས་ངེས་པར་ཆགས་པའི་རྟེན་ཡིན་པས་འདི་གཉིས་ཀྱི་ས་རྡོ་བླངས་ནས་ནང་དུ་བཅུག་ན་རབ་གནས་ཆགས་པའི་རྟེན་དུ་འགྱུར་རོ། །གྲུབ་པ་ཐོབ་པའི་རྣལ་འབྱོར་པའམ་ཡེ་ཤེས་རྟོགས་པའི་

རྣལ་འབྱོར་པས་མཐོང་ངམ་ཕྱིན་པ་ཙམ་གྱིས་བྱིན་རླབས་ཆགས་ཏེ་སྒྲུབ་པ་ཞག་བདུན་བྱས་ན་རབ་གནས་ངེས་པར་ཆགས་པའི་རྟེན་དུ་འགྱུར་རོ། །ཞེས་སོགས་རྒྱས་པར་གསུངས་པ་མཐའ་ཡས་པས་གོ་ཞིང་
རྟོགས་པར་བྱའོ། །དེ་ལྟར་རྒྱལ་བའི་བསྟན་པ་རིན་པོ་ཆེ་ལ་གཅེས་སྤྲས་སུ་འཛིན་པ་ཡོངས་ཀྱི་དགེ་བའི་བཤེས་གཉེན་རྡོ་རྗེ་འཛིན་པ་རྣམས་ཀྱིས་ཆོ་གའི་ཚུལ་ཕྲ་རྒྱས་རྣམས་རྒྱུད་སྡེ་དང་མཐུན་པར་ཕྱག་བཞེས་
སུ་བཏབ་པ་ལ་བརྟེན་ནས། བསྟན་འགྲོ་མཐའ་དག་ལ་འཕྲལ་དང་ཡུན་གྱི་ཕན་བདེ་མ་ལུས་པ་ཕུན་སུམ་ཚོགས་པར་འགྱུར་བ་ནི་ངེས་པར་ཡང་དག་པ་ཉིད་དོ། །རྨད་བྱུང་གཏིང་དཔག་དཀའ་བའི་མདོ་རྒྱུད་
མཚོ༑ །ཟབ་དོན་ཡིད་བཞིན་ནོར་བུས་ཡོངས་གང་བ། །བཤེས་གཉེན་དེད་དཔོན་ཐོས་བརྩོན་རྣམ་དཔྱོད་གྲུ། །ལས་དཀར་རླུང་དར་བསྐྱོད་ལས་བདེ་བར་རྙེད། །རང་གཞུང་རྒྱུད་དོན་རྒྱ་མཚོའི་ཆོ་གའི་
ཁྲིགས༑ །རྣམ་ངེས་ནོར་བུའི་སྙིང་པོ་ཀེ་ཏ་ཀས། །བགྲུངས་པས་མན་ངག་རྙོག་མའི་དྲི་སྦྱངས་པས། །སྐྱོན་བྲལ་ཡོན་ཏན་བརྒྱད་ལྡན་གཙང་མའི་ཆབ། །རྒྱ་ཆེན་ཐོས་པའི་ཉེར་འཕོངས་ཁྲོན་པ་སྐྱེས། །རྣམ་
ཡེངས་གཏམ་གྱི་སྦྱོར་བས་སྙིང་འགས་ཀྱང་། །མཁྱེན་སྤྱན་ཡངས་པའི་རིག་འཛིན་ཀླུ་དབང་ཚོགས། །དགྱེས་ཞལ་འཛུམ་ཕྲེང་སྟོན་པའི་མཆོད་ཡོན་ཡིན། །སྔ་འགྱུར་བཀའ་གཏེར་ཚངས་པའི་རལ་ཀླུང་

༄༅། །དང་༑ །ལྷན་ཅིག་ཉེར་འབབ་མདོ་རྒྱུད་བསྟན་བཅོས་ཀྱི། །གཞུང་བརྒྱའི་ཆུ་ཀླུང་ཀུན་འདུས་ཆུ་གཏེར་ཆེ། །བློ་ལྡན་ཞིང་སར་སྤེལ་བའི་དགའ་སྟོན་མཆོག །རང་གཞུང་ཆ་ཤས་
ཡོངས་རྫོགས་རི་བོང་ཅན། །རྒྱ་བོད་མཁས་གྲུབ་གསུང་རབ་རྒྱུ་སྐར་གྱི། །ཕྲེང་བས་ཉེར་མཛེས་སྔ་འགྱ